text: Hver 3. vidste ikke, at de kørte spritkørsel
  04 april 2012 kl. 09.58
  Hver tredje spritbilist, som stoppes i Syddanmark, er ikke klar over, at han - eller hun - er for fuld til at køre bil. Det afslører svar fra 1300 dømte spritbilister, som Region Syddanmark har spurgt.
  Regionen har spurgt 1300 spritbilister, som sidste år gennemførte de lovpligtige alkohol- og trafikkurser i Region Syddanmark. Hele 37 pct. svarede, at de ikke var bevidste om, at de kørte spritkørsel på gerningstidspunktet. 
  ? Mange har sikkert hørt, at en snaps eller øl er ude af kroppen igen i løbet af en time. Men der er jo kæmpe forskel på, hvor hurtigt mennesker forbrænder alkoholen. Så sidder man der til påskefrokosten og tæller genstander og timer og tror, at alt er, som det skal være. Men der bliver mange overraskede, siger Vivi Dixen Møller, kursuskoordinator i Region Syddanmark, til JydskeVestkysten.
  